CELEX: 32021R2063
Language: da
Date: 2021-08-25 00:00:00
Title: Kommissionens delegerede forordning (EU) 2021/2063 af 25. august 2021 om ændring og berigtigelse af delegeret forordning (EU) 2020/2015 om de nærmere bestemmelser for gennemførelsen af landingsforpligtelsen i fiskeriet efter visse arter i de vestlige farvande i perioden 2021-2023

26.11.2021   
               
               
                  DA
               
               
                  Den Europæiske Unions Tidende
               
               
                  L 421/6
               
            
         KOMMISSIONENS DELEGEREDE FORORDNING (EU) 2021/2063
         af 25. august 2021
         om ændring og berigtigelse af delegeret forordning (EU) 2020/2015 om de nærmere bestemmelser for gennemførelsen af landingsforpligtelsen i fiskeriet efter visse arter i de vestlige farvande i perioden 2021-2023
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/472 af 19. marts 2019 om en flerårig plan for bestande, der befiskes i de vestlige farvande og tilstødende farvande, og for fiskeriet efter disse bestande, om ændring af forordning (EU) 2016/1139 og (EU) 2018/973 og om ophævelse af Rådets forordning (EF) nr. 811/2004, (EF) nr. 2166/2005, (EF) nr. 388/2006, (EF) nr. 509/2007 og (EF) nr. 1300/2008 (1), særlig artikel 13, og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2020/2015 (2) fastsættes de nærmere bestemmelser for gennemførelsen af landingsforpligtelsen i fiskeriet efter visse demersale arter i de vestlige farvande for perioden 2021-2023 på grundlag af to fælles henstillinger fra Belgien, Spanien, Frankrig, Nederlandene og Portugal (»medlemsstater med kyst til de sydvestlige farvande«) og Belgien, Irland, Spanien, Frankrig og Nederlandene (»medlemsstater med kyst til de nordvestlige farvande«).
                  
               
                     (2)
                  
                  
                     I henhold til delegeret forordning (EU) 2020/2015 finder visse undtagelser fra landingsforpligtelsen midlertidigt anvendelse indtil den 31. december 2021. I disse tilfælde skulle de medlemsstater, der har en direkte forvaltningsmæssig interesse, hurtigst muligt og senest den 1. maj 2021 fremsende yderligere videnskabelig dokumentation til støtte for undtagelsen. Den Videnskabelige, Tekniske og Økonomiske Komité for Fiskeri (»STECF«) skulle vurdere den forelagte dokumentation senest den 31. juli 2021.
                  
               
                     (3)
                  
                  
                     Den 30. april 2021 forelagde medlemsstaterne med kyst til de nordvestlige farvande efter høring af Det Rådgivende Råd for De Nordvestlige Farvande og Det Rådgivende Råd for Pelagiske Bestande en fælles henstilling for Kommissionen, hvori de anmodede om en ændring af udsmidsplanen for fiskeriet efter visse arter i de nordvestlige farvande.
                  
               
                     (4)
                  
                  
                     Den 30. april 2021 forelagde medlemsstaterne med kyst til de sydvestlige farvande efter høring af Det Rådgivende Råd for de Sydvestlige Farvande og Det Rådgivende Råd for Pelagiske Bestande en fælles henstilling for Kommissionen, hvori de anmodede om en ændring af udsmidsplanen for fiskeriet efter visse arter i de sydvestlige farvande.
                  
               
                     (5)
                  
                  
                     STECF (3) gennemgik de fælles henstillinger i maj 2021. Kommissionen forelagde udkastene til delegerede retsakter for en ekspertgruppe bestående af repræsentanter for medlemsstaterne den 16. juli 2021 på et møde med Europa-Parlamentet som observatør.
                  
               
                     (6)
                  
                  
                     Ved delegeret forordning (EU) 2020/2015 fastsættes omfanget af de undtagelser, der er gældende i de nordvestlige farvande (Det Internationale Havundersøgelsesråds (»ICES'«) underområde 5 (undtagen afsnit 5a og kun EU-farvande i afsnit 5b), 6 og 7). Ved samme forordning fastsættes omfanget af de undtagelser, der er gældende i de sydvestlige farvande (ICES-underområde 8, 9 og 10 (farvandene omkring Azorerne) og afsnit 34.1.1, 34.1.2 og 34.2.0 henhørende under Komitéen for Fiskeriet i det Østlige Centrale Atlanterhav (»CECAF«) (farvandene omkring Madeira og De Kanariske Øer). Af hensyn til juridisk klarhed bør anvendelsen af disse foranstaltninger udtrykkeligt henvise til EU-farvande i disse områder. Delegeret forordning (EU) 2020/2015 bør derfor ændres.
                  
               
                     (7)
                  
                  
                     Medlemsstaterne med kyst til de nordvestlige farvande anmodede om en ny undtagelse begrundet i høje overlevelsesrater for rødspætte, der fanges med vod (SSC) i ICES-afsnit 7b-7k. De forelagde ny videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt for STECF, som konkluderede (4), at dataene vedrørende overlevelsesraterne er pålidelige og indeholder velunderbyggede overlevelsesskøn for dette fiskeri. Undtagelsen bør derfor indgå i delegeret forordning (EU) 2020/2015.
                  
               
                     (8)
                  
                  
                     Artikel 10, stk. 4, litra b), i delegeret forordning (EU) 2020/2015 indeholder en undtagelse begrundet i høje overlevelsesrater for pletrokker, der fanges med bundtrawl i ICES-underområde 8 indtil den 31. december 2021. Medlemsstaterne med kyst til de sydvestlige farvande anmodede om, at denne undtagelse blev videreført indtil den 31. december 2023. STECF gennemgik den videnskabelige dokumentation, som medlemsstaterne med kyst til de sydvestlige farvande havde forelagt, og konkluderede, at overlevelsesraterne i de seneste undersøgelser er lave, men at der er en høj grad af variation. Der er dog planlagt yderligere undersøgelse i 2021, som kombinerer levedygtighed om bord og overvågning i fangenskab. Undtagelsen bør derfor videreføres indtil 2022 for at give tilstrækkelig tid til at fuldføre undersøgelserne. Medlemsstaterne skal forelægge resultaterne af disse undersøgelser fra STECF senest den 1. maj 2022.
                  
               
                     (9)
                  
                  
                     Artikel 13, stk. 1, litra f), i delegeret forordning (EU) 2020/2015 indeholder en de minimis-undtagelse for havgalt, der fanges fra fartøjer, der anvender bundtrawl i ICES-afsnit 7b-7c og 7f-7k. Medlemsstaterne med kyst til de nordvestlige farvande anmodede om, at det blev præciseret, at beregningen for undtagelsen skal være baseret på fangster med alle redskaber. STECF konkluderede (5), at selv om denne anmodning har konsekvenser for så vidt angår den tilladte mængde, som potentielt kan smides ud i overensstemmelse med de mininis-undtagelsen, er den udsmidte mængde, som følger af en de minimis-undtagelse på 0,5 %, lille, uanset om det svarer til fangster taget med alle redskaber eller kun med bundtrawl. Desuden bør undtagelsen kun finde anvendelse på redskabskoderne for de relevante bundtrawl, som er opført i bilag XI til gennemførelsesforordning (EU) nr. 404/2011. Undtagelsen bør derfor indrømmes på disse betingelser indtil den 31. december 2022. Medlemsstaterne skal forelægge de fangstdata, som STECF har anmodet om, senest den 1. maj 2022.
                  
               
                     (10)
                  
                  
                     Artikel 13, stk. 1, litra a), i delegeret forordning (EU) 2020/2015 indeholder en de minimis-undtagelse for hvilling, der fanges fra fartøjer, der anvender bundtrawl, vod, pelagiske trawl og bomtrawl i ICES-afsnit 7b-7k. Denne undtagelse blev kun indrømmet indtil december 2021 i betragtning af den generelle bevaringsstatus for hvilling i ICES-underområde 7b-7k. Medlemsstaterne med kyst til de nordvestlige farvande anmodede om videreførelse af undtagelsen. STECF gennemgik den videnskabelige dokumentation, som medlemsstaterne med kyst til de nordvestlige farvande havde forelagt, og konkluderede (6), at udsmidsraterne er relativt lave, og at selektiviteten er øget med de afhjælpende foranstaltninger, der er indført i Det Keltiske Hav (7). Dog er hvilling i Det Keltiske Hav en bestand, der er nært knyttet til fangsterne af torsk i Det Keltiske Hav og overvåges nøje. Undtagelsen bør derfor videreføres indtil den 31. december 2022, og medlemsstaterne skal forelægge de fangstdata, som STECF har anmodet om, senest den 1. maj 2022.
                  
               
                     (11)
                  
                  
                     Artikel 14, stk. 1, i delegeret forordning (EU) 2020/2015 indeholder en de minimis-undtagelse for hvilling, som fanges af fartøjer, der anvender pelagiske trawl, bomtrawl, bundtrawl og vod i ICES-underafsnit 8. På listen over redskaber er de redskaber, som svarer til pelagiske trawl (OTM, PTM og TM), dog udeladt. Medlemsstaterne med kyst til de sydvestlige farvande anmodede Kommissionen om berigtige udeladelsen. Undtagelsen bør derfor ændres.
                  
               
                     (12)
                  
                  
                     Delegeret forordning (EU) 2020/2015 bør derfor berigtiges og ændres.
                  
               
                     (13)
                  
                  
                     Eftersom foranstaltningerne i denne forordning har direkte indvirkning på planlægningen af EU-fartøjernes fangstsæson og de dertil knyttede økonomiske aktiviteter, bør denne forordning træde i kraft umiddelbart efter offentliggørelsen. Den bør finde anvendelse fra den 1. januar 2022 —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2020/2015 foretages følgende ændringer:
            
                        1)
                     
                     
                        Artikel 1 affattes således:
                        »I EU-farvandene i de nordvestlige farvande (ICES-underområde 5, 6 og 7), de sydvestlige farvande (ICES-underområde 8, 9 og 10 (farvandene omkring Azorerne) samt CECAF-afsnit 34.1.1, 34.1.2 og 34.2.0 (farvandene omkring Madeira og De Kanariske Øer) anvendes den landingsforpligtelse, der er fastsat i artikel 15, stk. 1, i forordning (EU) nr. 1380/2013, i det demersale og pelagiske fiskeri i henhold til denne forordning for perioden 2021-2023.«
                     
                  
                        2)
                     
                     
                        I artikel 6, stk. 1, tilføjes følgende som litra f):
                        
                                    »f)
                                 
                                 
                                    rødspætte (Pleuronectes platessa), der fanges i ICES-afsnit 7b-7k med vod (redskabskode: SSC).«
                                 
                              
                  
                        3)
                     
                     
                        Artikel 10, stk. 4, litra b), affattes således:
                        
                                    »b)
                                 
                                 
                                    der fanges med bundtrawl i ICES-underområde 8, indtil den 31. december 2022. Medlemsstater, der har en direkte forvaltningsmæssig interesse, fremlægger hurtigst muligt, dog senest den 1. maj 2022, yderligere videnskabelig dokumentation til støtte for denne undtagelse for pletrokker, der fanges med bundtrawl. STECF vurderer denne videnskabelige dokumentation senest den 31. juli 2022.«
                                 
                              
                  
                        4)
                     
                     
                        Artikel 13, stk. 1, litra f), affattes således:
                        
                                    »f)
                                 
                                 
                                    for havgalt (Caproidae), op til højst 0,5 % af de samlede årlige fangster af denne art med alle redskaber i de pågældende områder taget af fartøjer i ICES-afsnit 7b, 7c og 7f-7k med bundtrawl (OTT, OTB, TBS, TBN, TB, PTB)«.
                                 
                              
                  
                        5)
                     
                     
                        Artikel 13, stk. 2, affattes således:
                        »De minimis-undtagelsen i stk. 1, litra a) finder anvendelse indtil den 31. december 2022. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2022, yderligere dokumentation om fangstsammensætning. STECF vurderer den forelagte videnskabelige dokumentation senest den 31. juli 2022.«
                     
                  
                        6)
                     
                     
                        Artikel 14, stk. 1, litra m), affattes således:
                        
                                    »m)
                                 
                                 
                                    for hvilling (Merlangius merlangus), op til 5 % af de samlede årlige fangster af denne art fra fartøjer, der anvender pelagiske trawl, bomtrawl, bundtrawl og vod (redskabskode: OTB, OTT, OTM, PTB, PTM, TBN, TBS, TBB, OT, PT, TX, TM, SSC, SPR, SDN, SX, SV) i ICES-underområde 8«.
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2022 til den 31. december 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 83 af 25.3.2019, s. 1.
         
            (2)  Kommissionens delegerede forordning (EU) 2020/2015 af 21. august 2020 om de nærmere bestemmelser for gennemførelsen af landingsforpligtelsen i fiskeriet efter visse arter i de vestlige farvande i perioden 2021-2023 (EUT L 415 af 10.12.2020, s. 22).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (7)  Rådets forordning (EU) 2021/92 af 28. januar 2021 om fastsættelse for 2021 af fiskerimuligheder for visse fiskebestande og grupper af fiskebestande gældende i EU-farvande og for EU-fiskerfartøjer i visse andre farvande (EUT L 31 af 29.1.2021, s. 31).